**DĖL ROKIŠKIO KRAŠTO GARBĖS PILIEČIO VARDO SUTEIKIMO VANDAI VASILIAUSKIENEI**

2020 m. vasario 27 d. Nr. TS-

Rokiškis

 Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Rokiškio rajono savivaldybės tarybos 2011 m. kovo 4 d. sprendimu Nr. TS-3.35 ,,Dėl Rokiškio krašto garbės piliečio vardo suteikimo ir apdovanojimo Rokiškio rajono savivaldybės mero padėkos raštais nuostatų patvirtinimo“, atsižvelgdama į Apdovanojimų komisijos 2020 m. vasario 12 d. protokolą Nr. 2, Rokiškio rajono savivaldybės taryba n u s p r e n d ž i a:

 Suteikti Rokiškio krašto garbės piliečio vardą mokytojai, švietėjai, visuomenininkei Vandai Vasiliauskienei.

 Šis sprendimas per vieną mėnesį gali būti skundžiamas Regionų apygardos administracinio teismo Panevėžio rūmams (Respublikos g. 62, Panevėžys) Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Justina Daščioraitė

Rokiškio rajono savivaldybės tarybai

**SPRENDIMO PROJEKTO ,,DĖL ROKIŠKIO KRAŠTO GARBĖS PILIEČIO VARDO SUTEIKIMO VANDAI VASILIAUSKIENEI“ AIŠKINAMASIS RAŠTAS**

 **Tarybos sprendimo projekto tikslas** – suteikti Rokiškio krašto garbės piliečio vardą mokytojai, švietėjai, visuomenininkei Vandai Vasiliauskienei.

**Šiuo metu esantis teisinis reglamentavimas.** Rokiškio rajono savivaldybės tarybos 2011 m. kovo 4 d. sprendimas Nr. TS-3.35 ,,Dėl Rokiškio krašto garbės piliečio vardo suteikimo ir apdovanojimo Rokiškio rajono savivaldybės mero padėkos raštais nuostatų patvirtinimo“, Apdovanojimų komisijos 2020 m. vasario 12d. protokolas Nr. 2.

**Sprendimo projekto esmė.**

Vanda Vasiliauskienė gimė 1926 metų spalio 31 d. Jiezne, (Alytaus apskr.), lankė Jiezno pradžios mokyklą, baigusi šešis skyrius įstojo į Kaišiadorių gimnazijos pirmąją klasę, okupavus Lietuvą vokiečiams, persikėlė į Vilniaus Kunigaikštienės Birutės gimnazijos trečiąją klasę. Baigusi tris šios gimnazijos klases, persikėlė į Prienų gimnazijos penktąją klasę, baigusi septynias klases perėjo į Alytaus gimnaziją, kurią ir baigė. Kaip pati mokytoja rašo: mano kilnojimosi priežastis buvo tėvų kilnojimasis. Baigusi gimnaziją įstojo į Kauno Vytauto Didžiojo universiteto Istorijos-filologijos fakultetą kur baigė tris kursus. Persikėlus fakultetui į Vilnių pasidarė nepalankios sąlygos, studijoms truko lėšų ir buvo priversta studijas tęsti eksternu ir nuo 1949 metų pradėjo mokytojauti Butrimonių vidurinėje mokykloje.1953 m. baigė Vilniaus universitetą ir įgijo klasikinės filologijos specialybę, vėliau dar 1963 m. baigė lietuvių filologiją.

 Nuo 1953 metų Vanda Vasiliauskienė pradeda darbą Rokiškio vidurinėje mokykloje, vėliau pavadintoje E. Tičkaus vardu ir dėsto lietuvių kalbą ir literatūrą, redaguoja mokyklos laikraštį, dainuoja Rokiškio miesto chore. O nuo 1972 metų pradeda dirbti Rokiškio 3-ioje vidurinėje mokykloje (dabar Juozo Tumo-Vaižganto gimnazija) užklasinio darbo organizatore, direktoriaus pavaduotoja mokymo-auklėjimo reikalams. Dirbdama mokytoja ir mokyklos vadovo pareigose darbą atlikdavo sąžiningai, kūrybingai, buvo gerbiama kolegų ir mokinių. Sovietmečiu mokytoja mokinių širdyse skiepijo meilę Tėvynei, lietuvių kalbai, istorijai. Mokytoja iš didžiosios raidės, sąžinės ir pasiaukojimo matmuo, taip šią asmenybę apibūdina ne tik buvę mokiniai, bet ir ją pažįstantys, bei bendražygiai.

Prasidėjus “Atgimimui“ Vanda Vasiliauskienė aktyviai dalyvauja Sąjūdžio veikloje, kaip vienijantis ir pedagogus jungiantis autoritetas įkuria Rokiškio rajono mokytojų iniciatyvinę grupę Sąjūdžiui remti, aktyviai remia Lietuvos nepriklausomybės siekį, daug rašo straipsnių spaudoje, pasisako pirmajame LPS (Lietuvos Persitvarkymo Sąjūdžio) mitinge 1988 09 08 Rokiškyje, 1989 08 23 dalyvauja ir kitus organizuoja „Baltijos kelio“ pilietinėje akcijoje.

1990 metais atkūrus Lietuvos Nepriklausomybę ji, kaip misionierė, išvyksta į Karaliaučiaus kraštą skleisti lietuvybės nutautėjusiame krašte. Įsidarbina lietuvių kalbos mokytoja ir dvidešimt metų sudėtingomis gyvenimo sąlygomis, dažnai patirdama vietos valdžios abejingumą Vanda Vasiliauskienė moko vaikus lietuvių kalbos Karaliaučiaus krašto (Kaukėnų, Ližaičių, Naujosios, Kalnininkų, Gastų, Tilžės) vidurinėse mokyklose. Daugelyje šių mokyklų ji įkuria lietuvių kalbos fakultatyvus, sudarydama galimybes lietuvių kalbos mokyti ir suaugusius. Aktyviai dirbdama lietuvių kalbos mokytoja ji lietuvybei skleisti telkia bendraminčius. 1991 metais ji tapo Gestų lietuvių draugijos steigėja ir pirmininke, 1991-1992 m. Karaliaučiaus krašto lietuvių bendruomenės ir Vydūno lietuvių kultūros draugijos tarybos nare, Karaliaučiaus-Kaliningrado krašto regioninės lietuvių kalbos mokytojų asociacijos viena iš įkūrėjų 1995 m.. Mokytoja dalyvavo Kalnininkų apylinkių lietuvių bendruomenės „Savi“, Karaliaučiaus krašto lietuvių kultūros draugijos „Birutė“ veikloje (įkurta 1996m.), nuo 1996 m. buvo jos tarybos narė, 1998-2012 šios draugijos laikraščio „Naujoji Aušra“ redaktorė. V.Vasiliauskienės pastangomis Karaliaučiaus krašto lietuvių vaikai, mokėsi vidurinėje mokykloje Lietuvių namai (Nuo 2011 Vilniaus lietuvių namų gimnazija).

 Mokytojos straipsniai spausdinami laikraščiuose „Gimtasis Rokiškis“ „Lietuvos Aidas“ „Naujoji Aušra“ ir kituose. Pedagogės ir visuomenininkės patirtis skleisti Lietuvybę Karaliaučiaus krašte aprašytos Vandos Vasiliauskienės išleistoje knygoje „Godų duženos tikrovėje“ (2011). Ji parengė ir išleido poezijos ir prisiminimų knygą „Brydė per gyvenimą“ ( 2012) taip pat straipsnių ir publikacijų rinktinę „Tarp dviejų krantų“ (2019).

Vandai Vasiliauskienei 2007 metais įteiktas Ordinas „Už nuopelnus Lietuvai“ Riterio kryžius.

Rokiškio krašto bendruomenei didelė garbė savo gretose turėti tokią iškilią asmenybę - mokytoją,  švietėją, visuomenininkę Vandą Vasiliauskienę, kuri savo asmeniniu gyvenimo pavyzdžiu, pasiaukojama veikla, skleidžianti lietuvybę, patriotizmą bei pilietiškumo idėjas.

 Apdovanoti, suteikiant Rokiškio krašto garbės piliečio vardą, Vandą Vasiliauskienę siūlome Lietuvos valstybės Nepriklausomybės atkūrimo 30-mečio proga

 „Už Mokytojo autoriteto, švietėjo, visuomenininko pavyzdį Lietuvai, už daugiau nei du dešimtmečius lietuvybės puoselėjimo Karaliaučiaus krašte, už savo lėšomis leistą laikraštį „Naujoji Aušra“, už ilgametę lietuvybės, patriotizmo ir pilietiškumo sklaidą rokiškėnams ir svarų indelį į Rokiškio krašto kultūrinį gyvenimą.“

 **Galimos pasekmės, priėmus siūlomą tarybos sprendimo projektą:**

 **teigiamos** – bus įvertinta Lietuvai, Rokiškio kraštui nusipelniusi iškili asmenybė;

 **neigiamos** –nėra.

 **Kokia sprendimo nauda Rokiškio rajono gyventojams.** Tiesioginės naudos rajono gyventojams nėra.

 **Finansavimo šaltiniai ir lėšų poreikis.** Sprendimui įgyvendinti lėšas sudaro regalijų ir gėlių kaina.

 **Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

 **Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Savivaldybės mero patarėja,

Apdovanojimų komisijos pirmininkė Justina Daščioraitė